## Referat af

## Ordinær generalforsamling i Hillerød Lærerkreds

## Onsdag den 28. april 2021 kl. 16.30 – 18.00

Deltagerantal: 30

1. Valg af dirigent

Formanden bød velkommen og foreslog Regitze Flannow til dirigent. Regitze

blev valgt.

1. Godkendelse af forretningsorden.

Regitze fastslog, at generalforsamlingen var lovlig indkaldt. Vi var dermed beslutningsdygtige.

1. Formandens mundtlige beretning

Zacharias Jensen, fastslog til at starte med, at Coronakrisen har betydet rigtig meget for både samfundet og for skolerne/lærerne/børnehaveklasselederne. Vi har heldigvis høstet mange roser for den store indsats og den store omstillingsparathed. Derefter omtalte han A20 og de muligheder, der ligger i den samt at OK21 vil sikre os en lille lønfremgang. Herudover får børnehaveklasseledere og UU-vejledere en lille forbedring.

Vi har i Hillerød forhandlet en lokal aftale. Positive ting er et maksimalt undervisningsloft på 800 timer for lærere, 765 timer for en klasselærer og 810 timer, hvis man er børnehaveklasselærer samt en forbedring af tiden til individuel forberedelse og Team/fælles forberedelse. Der er givet henholdsvis 7 timer og 5 timer. Der er sammen med skolernes TR’er blevet skrevet et kompendium med opgavebeskrivelser, som man kan tage udgangspunkt i, når man taler med leder om sin opgaveoversigt.

Der er indgået aftale om tid til censor og prøveafholdelse, en aftale for pausetid, tid til tillidsrepræsentanterne samt en beskrivelse af klasselærerens rolle og opgaver.

Der er lavet en ny arbejdstidsaftale og ny lønaftale for UU. Arbejdstidsaftalen er en markant forbedring i forhold til tidligere, men lønaftalen er Kredsen ikke helt tilfredse med, da vi måtte acceptere et krav vedr. brug af individuel løn.

På skoleområdet er lønaftalen opsagt. Den blev opsagt for blandt andet at rette op på et lønefterslæb for børnehaveklasseledere i protokollat 2. Efterfølgende har kommunen givet et tillæg til denne gruppe. Forhandlingerne for skoleområdet er ikke i gang endnu.

Der er kommet ny bekendtgørelse på arbejdsmiljøområdet. Den omhandler udfordringerne med bl.a. arbejdsmængde og tidspres, uklare krav til arbejdet, høje følelsesmæssige krav i

arbejdet med mennesker, krænkende handlinger m.m. Der skal være fokus på dette område i det kommende år.

Vi har skrevet en udtalelse som skal sendes til politikerne, som formanden beder generalforsamlingen vedtage. Skrivelsen omhandler paradokset i at ambitionerne er høje i Hillerød kommune, men der fortsættes med at skære ned på skoleområdet.

* Forslaget om udtalelsen blev enstemmigt vedtaget.
* Formandens mundtlige beretning blev enstemmigt godkendt.
1. Regnskab 2020

Jesper Bavnhøj fremlagde regnskabet. Corona har også haft indflydelse på regnskabet, da aktivitetsniveauet har været lavt. Næsten ingen fysiske kurser eller møder. Vi holder medlemstallet - dog har en del pensionister meldt sig ud. Foredragsholder er forudbetalt til vores medlemskursus, som vi forhåbentlig afholder i september. Spørgsmål fra deltager til, hvorfor vi gør brug af Danske Bank (sammen med Arbejdernes Landsbank og Lån og Spar) i forhold til negative renter. Forretningsudvalget vil undersøge mulighederne for ikke at bruge Danske Bank.

* Regnskabet 2020 blev enstemmigt godkendt.
1. Indkomne forslag

Ingen indkomne forslag.

1. Budget 2021 og fastsættelse af kontingent for 2021

Budget 2021 blev gennemgået. Vi fastholder vores kontingent uændret.

* Budget 2021 og uændret kontingent blev enstemmigt vedtaget.
1. Eventuelt

Dirigenten takkede for god ro og orden og formanden takkede dirigenten for god styring. Regitze fik derefter en lille present.

Derefter blev generalforsamlingen officielt afsluttet, hvorefter Regitze Flannow fortalte om lærerstartsordningen og det nye ”fag” Teknologiforståelse.